
Az alzheimer kór patomechanizmusa transzgén egéren vizsgálva: a női nemi hormon progressziót gyorsító hatása.

Rezümé

Az Alzheimer-kór (AD) a demencia leggyakoribb típusa, ami egy progresszív neurodegeneratív
betegség, mely nőkben, különösen menopauza után, mikor a nemi hormonszintek
lecsökkennek, sokkal gyakoribb, mivel ezek a hormonok bizonyítottan neuroprotektívek. A
menopauza a petefészkek eltávolításával (ovariektómia, OVX) modellezhető az állatokban.
Célunk, hogy igazoljuk az OVX demenciát gyorsító hatását arra érzékeny modellállaton,
kognitív tüneteket mutató háromszorosan transzgén (3xTg-AD) nőstény egereken. Mivel
irodalmi adatok szerint ezen állatokban 6 hónapos korban mutathatók ki először agyi
elváltozások, ezért 3 hónapos állatok petefészkeit távolítottuk el és 1 hónappal később az állatok
testösszetételét mágneses magrezonancián alapuló módszerrel mértük, magatartási teszteket
végeztünk, majd agymintákat gyűjtöttünk. A fő feladatom az agyi elváltozások
immunhisztokémiai detektálása volt. A feldolgozás során az egéragyat koronálisan metszettük,
majd immunhisztokémiai módszerrel festettük, mely során a különböző agyterületeken
megjelenő neurofibrilláris kötegeket (tau-fehérjék) és senilis (β-amiloid) plakkokat vizsgáltuk.
Mivel a kolinerg rendszer erősen érintett AD-ben, ezért a bazális előagyi kolinerg sejtek számát,
valamint az acetilkolinészteráz pozitív rostok denzitását a szomatoszenzoros kéregben is
feltérképeztük. Eredményeink alátámasztották, hogy ugyan magatartási szinten nem volt
kimutatható az AD progressziója, de mind a β-amiloid felhalmozódás a bazolaterális
amigdalában, mint az acetilkolinészteráz pozitív rostdenzitás csökkenése kifejezettebb volt
OVX hatására. Összességében OVX után a 3xTg-AD egerek már fiatalabb korban is
használhatóak lehetnek új terápiás anyagok hatásának vizsgálatára strukturális szinten, de a
magatartási hatások felméréséhez későbbi időpontra lehet szükség.



